《题易张有为隐士李眉山画萝村图歌》
清代·允禧

易君不费三日工，青山移向晴窗中。猩猩毛枯鲛血死，河汉月窗垂长虹。

盘山磊落千万峰，豸峰耸快称厥雄。块然古翠泄灵秘，入君墨沼无隐踪。

君言峰好人更好，豸青山人世间少。山人我亦旧相知，闻君此言更倾倒。

唐宋丹青大有人，每逢佳士乃传真。此子正宜置岩壑，笔中有道交有神。

仙李盘根干五百，蒙瞳毷氉遭重谪。耻将鹏鹗共飞腾，甘与鳅䱓同窟宅。

白板青葌归去来，绿萝阴处读书台。紫兰飘香黄鹤舞，金花孔雀同徘徊。

冥心披发成长往，五云无恙三芝长。此村此画世无两。

作者简介：（?—1758）圣祖第二十一子，雍正帝即位后改允禧。号紫琼，亦作紫璚，又署紫琼崖道人，一号春浮居士。雍正时封贝勒。乾隆初进慎郡王。工诗画。卒谥靖。有《花间堂集》。